Skoolskoen lei polisie na vermiste seun (7) se liggaamPolisie- en brandweerbeamptes op die toneel. Foto: Verskaf Die liggaam van ŉ sewejarige seun is Woensdag gevind nadat hy vroeër vandeesweek ná skool nie by die huis opgedaag het nie. Brig. Leonard Hlathi, provinsiale polisiewoordvoerder van Mpumalanga, het gesê die seun is Dinsdag as vermis in die Elukwatini-omgewing, tussen Ermelo en Barberton, aangemeld. “Die seun het vermis geraak ná swaar reën. Hy het vermoedelik huis toe geloop en probeer om ŉ spruit wat in vloed was oor te steek, onwetend dat die stroom te sterk is vir hom,” het Hlathi gesê. Plaaslike polisiebeamptes en beamptes van die Chief Albert Luthuli-brandweer het Woensdagoggend die spruitgebied gefynkam en op sy skoolskoen op die oewer van ŉ rivier afgekom. “Die soekgeselskap het vermoed die seun het verdrink en het hul soektog in en om die rivier voortgesit. Die seun se liggaam is later vasgekeer onder ŉ rots gevind.” Die polisie doen ŉ geregtelike doodsondersoek.